Instrukcija (2007 albumas)

Albumas ir turas

Šis albumas įtvirtino Jurgą kaip savarankišką kūrėją ir atnešė jai pirmuosius laimėjimus už Lietuvos ribų.  Nuo debiutinio albumo „Aukso pieva“ „Instrukcija“ skiriasi tuo, kad Jurgai jį padėjo įrašyti gyvai grojantys muzikantai, albumą prodiusavo trys muzikos prodiuseriai – Linas Rimša, Vee Diawara ir Mario Basanov.
Pirmasis albumo radijo singlas titulinė daina „Instrukcija“ tapo vienu didžiausių hitų per Jurgos muzikinę karjerą ir pateko į Lietuvos radijo stočių muzikos kūrinių topus: „Radiocentro“ ir FM99 topuose pasiekė Nr.1, „M-1 Top 40“ – Nr.7. Daina „Smėlio žmonės“ pakilo iki Nr.4 „Radiocentro“ „Lietuvos Top 20“, Nr.7 „M-1 Top 40“ ir Nr.1 „FM99 Top 10“. Daina „5th Season“ pasiekė radijo stoties „Power Hit Radio“ Nr.1 ir „FM99 Top 33“ Nr.1 .
Iš viso albumo radijo singlais tapo šeši kūriniai: „Instrukcija“, „Renkuosi žemę“, „5th Season“, „Smėlio žmonės“, „Angelai“, „Juodos gulbės“. Šios dainos, išskyrus „Renkuosi žemę“, iki šiol dažnai skamba Jurgos koncertinėse programose.
Albumą Jurga pristatė koncertiniu turu per Lietuvą, kurio pagrindinis pasirodymas įvyko 2007 m. balandžio 19 d. Vilniuje, „Forum Palace“. Šį pasirodymą stebėjo per 1 200 žiūrovų. Netrukus po to „Instrukcijos“ turo koncertinis pasirodymas buvo nufilmuotas LNK TV studijoje ir kiek vėliau parodytas televizijos žiūrovams.
2007 m. gegužės 2 d. duomenimis, albumo pardavimo tiražas pasiekė auksinį (daugiau nei 10 tūkst. vienetų) ir tuo metu buvo perkamiausias Lietuvoje. Iš viso šis albumas yra parduotas 18 000 vienetų tiražu (auksinis albumas). Tolimesnio kompaktinės plokštelės tiražo gaminti nėra numatyta, tačiau albumu prekiauja skaitmeninės muzikos parduotuvės – „iTunes“, „Amazon“, „Napster“, „eMusic“ ir kitos.
Daina „5th Season“ yra išleista muzikos rinkinyje „Made in LT: The Best of Lithuanian Music (Second Edition)“ (2008, M.P.3). Daina „Spiderwoman: rising“ skamba režisieriaus Šarūno Barto 2010 metų filme „Eurazijos aborigenas“ (Indigene d'Eurasie, Eastern Drift).
Albumas „Instrukcija“ sulaukė palankių muzikos kritikų vertinimų. „Lietuvos ryto“ priedas „Mes“ albume labiausiai išskyrė dainą „Ryte“, pavadindamas ją „geriausia ir įdomiausia albumo daina“, patį albumą įvertino 4 iš 5, muzikinį skambesį palygino su Natalie Imbruglia ir reziumavo, kad „tie, kurie bijojo, kad Jurga prikūrė svaičiojimų, kurių neįmanoma klausytis, gali „Instrukciją“ pirkti ramiai“. Bernardinai.lt lygindami Jurgos pirmąjį ir antrąjį albumus teigė, „kad „Aukso pieva“ – polėkis, svajonė, laisvė, o „Instrukcija“ – darbas, drąsa, koncepcijos. „Aukso pieva“ dar tiko „niūniuotojams“, kurie mėgsta galvoje sukti plokšteles su mylimais hitais, o čia jie gali pasiklysti perėjimų, poezijos ir net ironijos labirintuose. „Aukso pieva“ permatoma, kaip vasaros dangus, o naujasis Jurgos darbas žemiškas (...)“.
2010 m. spalio mėnesį albumų „Aukso pieva“ ir „Instrukcija“ pagrindu išleista vinilo plokštelė (525 vnt.), o kiek vėliau ir riboto tiražo (2 000 vnt.) kompaktinė plokštelė „Prie žalio vandens“, į kurias pateko šios albumo „Instrukcija“ dainos: „Instrukcija“, „Angelai“, „Smėlio žmonės“, „Juodos gulbės“, „5th Season“, „Prie žalio vandens“. Albumo „Prie žalio vandens“ viršelis yra sukurtas pagal albumą „Instrukcija“ (jame yra pravertos „Instrukcijos“ viršelyje esančios durys).

Įvertinimai

Albumas „Instrukcija“ atnešė Jurgai pirmuosius įvertinimus užsienyje – MTV Europos muzikos apdovanojimą, su daina „5th Season“ pergalę Baltijos dainų festivalyje Švedijoje ir Nr. 1 hitą Vengrijoje (2008 m. balandžio 7 d. populiarioje radijo stotyje MR2-Petőfi Rádió), o 2009 m. rugsėjo mėn. dainos „Smėlio žmonės“ ir „5th Season“ laimėjo „Just Plain Folks“ apdovanojimus JAV. Jurga buvo apdovanota kaip geriausia atlikėja „Radiocentro“ muzikos apdovanojimuose (2008 m.). „Instrukcija“ buvo pripažinta geriausiu albumu „Ore“, „Alfa“ rinkimuose (2008 m.). 2007 m. Jurgai atiteko žurnalo „Moteris“ įsteigtas metų moters apdovanojimas.

Vaizdo klipai

Keturioms albumo dainoms „Instrukcija“, „5th Season“, „Smėlio žmonės“ (taip pat angliškai jos versijai „Sandman's Child“), „I Wonder“ (angliška dainos „Angelai“ versija) yra nufilmuoti vaizdo klipai.
Vaizdo klipe „Instrukcija“ (režisierė Giedrė Žickytė; animatorius Antanas Skučas) užfiksuotos albumo „Instrukcija“ pristatymo koncerto Vilniuje akimirkos.
Didžiąja dalimi prie Jurgos pergalės MTV Europos muzikos apdovanojimuose prisidėjęs ir kiek drastiškas vaizdo klipas „5th Season“ (režisierius Ričardas Matačius; nufilmavo studija RGB) buvo netikėtas žiūrovams, bet puikiai jų ir muzikos kritikų įvertintas. Vaizdo klipas buvo sukėlęs ir kontroversiją dėl kai kurių panašumų su islandų dainininkės Björk vaizdo klipu „Hunter“. „MTV Baltic“ eteryje „Baltic Top 20“ vaizdo klipas „5th Season“ pakilo iki 5 vietos.
2007 m. spalio mėnesį Jurga buvo išvykusi į Afganistaną (Goro provincijos sostinę Čagčaraną), kur nuskraidino labdaros ir surengė koncertus ten tarnaujantiems tarptautinės misijos kariams bei Čagčarano mergaičių mokyklos mokinėms ir mokytojams. Šios kelionės metu buvo nufilmuoti Jurgos vaizdo klipai dainai „Smėlio žmonės“ bei jos angliškai versijai „Sandman‘s Child“ (režisierius Rimantas Lukavičius; nufilmavo studija RGB).
Dainos „I Wonder“ (režisierė Giedrė Žickytė; nufilmavo video studija „Creator“) vaizdo klipas sukurtas iš fotonuotraukų. „I Wonder“ „MTV Baltic Top 20“ pasiekė 5-ą vietą, o metų pabaigoje užėmė Nr.63 „MTV Baltic Top 100“.